**Eesti Suusaliidu juhatuse koosoleku protokoll**

**26. jaanuar 2017 kell 15:00 – 17:00 Alexela büroos, Roseni 13, Tallinn**

Koosolek algas kell 15:00

Osalesid: Andreas Laane, Kalle Palling, Reet Hääl, Kaupo Koplus, Tõnis Pohla, Tõnu Kull, Paavo Otsus, Riho Roosipõld, Madis Rahu

Koosolek on otsustusvõimeline.

Kutsutuna osalesid: Tõnu Seil, Priit Talv

Puudujad: Ago Markvardt, Kaspar Kokk

**Päevakord:**

1. Päevakorra kinnitamine Tõnu Seil

2. Ülevaade ESL-i eelarvest 2016/2017 Tõnu Seil
3. ESL-i avaliku sektori toetuste jagamise ettepanek Tõnu Seil
4. Ülevaade Eesti Suusaliidu alade hetkeseisust ja hooajast ning võistlustest Tõnu Seil
5. Informatsioon turundus- ja kommunikatsioonitegevustest Tõnu Seil
6. Informatsioon ja ettepanekud spordimeditsiini valdkonnas Madis Rahu
7. MTÜ Lumelauakooli avaldus Eesti Suusaliidu liikmeks astumiseks Tõnu Seil
8. Murdmaasuusatamise alakomitee reglemendi eelnõu Riho Roosipõld
9. Kohapeal algatatud küsimused

**P.1. Päevakorra kinnitamine**

**Otsus:** kinnitati päevakord vastavalt ettepanekule.

**Hääletus:** poolt – 9; vastu – 0; erapooletu – 0

**P.2. Ülevaade ESL-i eelarvest 2016/2017**

Tõnu Seil andis ülevaate 2016/2017 hooaja eelarve hetkeolukorrast. Kulude ja tulude osas üritatakse hoida tasakaalu, mistõttu jälgitakse pidevalt eelmistest hooaegadest ületulevaid jääke (nii pluss- kui miinusmärgiga). Suuremahulisi avaliku sektori toetusi püütakse võimalikult täpselt jagada konkreetse ala eelarvesse, ent kahjuks on iga alakomitee teinud oma eelarve veidi erinevalt. Küll aga pole tegemist ületamatu probleemiga ning toetused saavad suunatud sportlastele ja tegevustele vastavalt ettenähtud sihtotstarbele.

Tõstatati küsimus kahevõistluse MK-etapi korraldamise kohta 2017/2018 hooaajal Otepääl. Valitava projektijuhi roll eeldab ca 5 kuud intensiivset tööd ja kohapeal viibimist ent terveks aastaks inimest värvata pole mõistlik. Lisaks MK-etapi projektijuhile peaks nimetatud sündmuse tarbeks sponsorite otsimine olema aastaringselt ka Eesti Suusaliidu juhatuse liikmete ülesanne.

Arutati 21.-22. jaanuaril 2017 Tehvandil toimunud kahevõistluse kontinentaalkarikasarja etapi korraldamist ja finantskokkuvõtet. Plaan, kuidas viidatud võistlusega seotud eelarvepuudujääki katta, on hetkel veel koostamisel.

Arutati ka Otepääl 18.-19. veebruaril 2017 korraldatava murdmaasuusatamise MK-etapi prognoositavat tulemit, kuhu on veel edasine piletimüük sisse arvestamata. Käesolevaks hetkeks on pileteid müüdud ca 1000 EUR eest, ent sündmuse lähenedes huvi kindlasti kasvab. Nii suurt peasponsorit kui eelmine kord ei ole MK-korraldajatel erasektorist õnnestunud leida. Finantsiliselt kõige mahukamalt panustab Ettevõtluse Arendamise Sihtasutus (EAS).

**Otsus:** ESL-i 2016/2017eelarve hetkeseis võeti teadmiseks.

Esitati ettepanek, et eelarvete koostamise ühtlustamiseks ning ülevaatlikkuse parandamiseks võetakse kasutusele välja töötatud ülevaatlikum formaat, millele üleminek toimub alates 2017/2018 hooajast.

**Otsus:** lepiti kokku, et alates 2017/2018 hooajast koostavad kõik ESL-i alajuhid oma valdkonna eelarve ühesuguses formaadis, mis saadetakse neile tutvumiseks ette ja seletatakse lahti peasekretär Tõnu Seil’i poolt.

**Hääletus:** poolt – 9; vastu – 0; erapooletu – 0

**P.3. ESL-i avaliku sektori toetuste jagamise ettepanek**

Protsentuaalne jaotus, kuidas avaliku sektori toetused alade vahel ära jaotatakse, on juba varasemalt kokkulepitud ja neid osakaale enne uut hooaega ei muudeta. Esitati ettepanek 2017 II poolaasta rahade jagamine otsustada peale 2016/2017 hooaja lõppu ehk poole aasta pealt.

**Otsus:** protsentuaalsed osakaalud, kuidas jagada järgneval hooajal rahalisi toetusi alade vahel, otsustatakse vastavalt sportlaste reaalsetele tulemustele ja saavutustele 2016/2017 hooajal.

**Hääletus:** poolt – 9; vastu – 0; erapooletu – 0

Hasartmängu nõukogust igakuiselt laekuva aastatoetuse kasutamise põhimõtted soovib peasekretär Tõnu Seil kõigepealt läbi arutada alajuhtidega ning seejärel esitab juhatusele konkreetse ettepaneku.

Tallinna linna poolt eraldatud vahendid suunati eelmisel aastal erinevate Tallinnas toimuvate ESL-i spordialade ürituste ja sportlaste treeningettevalmistuse toetamiseks. Tõnu Seil ootab juhatuselt ettepanekut, kas käesoleval hooajal võiks lähtuda samast loogikast.

**P.4. Ülevaade Eesti Suusaliidu alade hetkeseisust, hooajast ning võistlustest**

***Freestyle* ja lumelaud** – esimene etapp toimus Kiviõlis, kus võistles 35 osalejat. Koos Swedbank’i ja Hawaii murdmaasuusatamise noortesarjaga oli võimalik vaadata võistluste ülekannet ja hetkel on ka järelvaatamise võimalus. Seoses tagasihoidlike lumeoludega on võistluste korraldamine keeruline, kuid suureks abiks oli FIS-i toetus 6500 EUR. Järgmistele etappidele on aga vaja sponsoreid juurde leida. Tulemustest rääkides on lisaks Kelly Sildaru’le väga tubli ka Karoliine Holter.

**Mäesuusatamine** – üldine olukord on liikunud paremuse poole ning võimalusi ala harrastada tekib järjest juurde. Veebruaris avatakse Viimsi mäesuusakeskus; Nõmme Lumepargis on kõik treeningrühmad õpilasi täis. Alexela alpisarjas võistleb ca 70 last. Kuivõrd järgmine on olümpia-aasta, siis püütakse käesoleval hooajal niimoodi majandada, et eelarveperioodi lõpuks jääks reserv. Võrreldes lätlastega on eestlaste tulemused ikka tagasihoidlikumad, sest viimastel aastatel on mäesuusatamine nende üks parimaid talialadest olnud.

**Murdmaasuusatmine** – Swedbank’i ja Hawaii noortesari on populaarseks osutunud. Kõik (võistlused), mis on planeeritud, on ka ellu viidud. Ent osalejaid on võrreldes eelmise hooajaga natuke vähemaks jäänud. Samas näiteks Eesti meistrivõistluste etapil, mis toimus 23.12.2016, osales rekordarv suusatajaid.

Suhtluses Team Haanja’ga on alates detsembri lõpust vaikus. Ajakirjanduse vahendusel kõlama jäänud kokkuvõte on, et sportlaste ettevalmistus on tugev aga tervist ja vormi pole. Peamine küsimus MM-i osas on, kelle logodega mütsiga spotlased Lahtis starti lähevad. Lisaks arutleti mononukleoosi epideemia erinevate teooriate teemal.

**Kahevõistlus ja suusahüpped** – põhiliseks eesmärgiks on seatud tõsta ettevalmistuste taset. Taustajõududest õnnestus moodustada ühtne meeskond, kuhu kuuluvad Andrus Ilves, Tambet Pikkor, Joosep Mooses, Anatoli Smigun ja Jorgen Matsi.

Tulemustest tasub välja tuua, et Kristjan Ilves on neljast etapist kolmel olnud 30 parima seas. Karl-August Tiirmaa väga häid tulemusi pole näidanud see hooaeg. Vennad Pihod on seni keskendunud ettevalmistustele, kuid järgmisel nädalavahetusel on neil plaanis osaleda kontinentaalkarikasarja etapil, mis peaks andma hea ülevaate saavutatud vormi kohta.

Positiivne on ka see, et Kaarel Nurmsalu tuli tagasi spordimaailma.

**Otsus:** kevadisel treenerite seminaril arutleda juunioride teemal, et leida lahendus küsimusele, miks noored talendid (eriti just tüdrukute seas) teismeeas sportimise lõpetavad.

**Hääletus:** poolt – 9; vastu – 0; erapooletu – 0

**P.5. Informatsioon turundus- ja kommunikatsioonitegevustest**

Plaanis on hakata regulaarselt välja andma igakuist ESL-i uudiskirja liikmesklubidele, toetajatele, spordisõpradele jt huvigruppidele. Esimene elektroonilisel kujul lugejateni jõudev infokiri teeb oma debüüdi veebruaris.

Toimus kohtumine kommunikatsioonibürooga Dalton. Tegemist on väga teretulnud algatusega, sest sarnaselt advokaadibürooga Rask, kes pakub oma teenuseid juriidika valdkonnas ESL-ile kokkulepitud mahus tasuta, on Dalton’i inimesed samuti valmis panustama osaliselt *pro bono*.

Meedia küsimustes on läbirääkimisi peetud Delfi ja Eesti Meediaga. Delfi pakkumine sisaldab võimalust sportlaste blogisid nende keskkondades üles riputada, lisaks on lubatud näidata tasuta kümne MK-etapi ülekannet. Eesti Meedia ettepanek on Eesti Golfiliidu eeskujul filmida kõikide ESL-i poolt esindatavate alade kohta videoklipid, mille kaudu nende spordialade harrastamist populariseerida. Teise alternatiivina tutvustati ideed kaasata kuulsaid inimesi ning hakata neile talispordialasid õpetama. Samas kõik tuleks üles filmida juba veebruaris-märts, mil Eestis veel lumi maas on. Vastasel korral ei jõua selle projektiga järgmisel hooajal alustada.
**Otsus:** lõplik meediapartneri valik tehakse peale konkreetsete pakkumiste, ideede ja võimaluste detailset läbiarutamist hiljemalt järgmisel ESL-i juhatuse koosolekul.

**Hääletus:** poolt – 9; vastu – 0; erapooletu – 0

**P.6. Informatsioon ja ettepanekud spordimeditsiini valdkonnas**

Madis Rahu tegi ettekande, kuidas moodustada Eesti Suusaliidu juurde adekvaatselt sportlasi arvestav meditsiinilise teenindamise süsteem, mis on mobiilne, reaalselt toimiv ja toetub võimalikult suures ulatuses Haigekassa süsteemile. Tema nägemuses võiks struktuuri loomine lähtuda kolmest eri tasandist:

1. uuringute tasand
2. vigastuste, haiguste ja taastusravi tasand
3. laagrite ja võistluste teenindamise tasand

Samuti tutvustas Madis Rahu valitsevat olukorda eriarstide kaasamise ning rahastamise võimaluste kohta. Haigekassa maksab päris paljude teenuste eest, mida sportlased hetkel targasti ära ei kasuta. Näiteks saaks füsioterapeudi võistlustele kaasa saata ilma lisakuludeta ESL-i jaoks.

12.05.2017 on plaanis korraldada suusaspordialade meditsiiniseminar. Tekkis idee ühendada see aprilli lõpus toimuva antidopingunädalaga aga võimalik, et neid ei õnnestu siiski koos läbi viia. Meditsiiiniseminari sihtgruppi kuuluvad treenerid, sportlased, massöörid, füsioterapeudid jne. Enamik viidatud üritusega seotud kuludest kaetakse sponsorite poolt, kuid sümboolne osavõtutasu (ca 10 EUR) toitlustuse eest tuleb osalejal endal maksta. See on sarnaste seminaride puhul tavapärane ning jääb mõistlikku suurusjärku.

Seni on olnud sportlaste poolt üllatavalt leige huvi meditsiini teemade vastu. Riho Roosipõld kommenteeris, et põhjuseks võib olla võistluste periood ning et kevadel-suvel oleks kindlasti rohkem huvilisi.

**Otsus:** info võeti teadmiseks.

**P.7. MTÜ Lumelauakooli avaldus Eesti Suusaliidu liikmeks astumiseks**

Põhjusel, et keegi ei ole kursis avalduse esitanud klubi tausta ja eestvedajatega vajab ESL-i juhatus täiendavat informatsiooni.

**Otsus:** Kerstin Kotkas koostab lühitutvustuse klubi eestvedajate ning eesmärkide kohta, peale mida on ESL valmis langetama otsuse liikmeks vastuvõtmise osas.

**Hääletus:** poolt – 9; vastu – 0; erapooletu – 0

**P.8. Murdmaasuusatamise alakomitee reglemendi eelnõu**

Ideaalis peaks kõikidel aladel olema kinnitatud alakomitee reglement, mis üldjoontes on sarnane, kuid võib sisaldada alade spetsiifikast tulenevaid erisusi. Riho Roosipõld tutvustas muudatustega murdmaasuusatamise alakomitee reglementi.

**Otsus:** ESL-i juhatuse liikmed esitavad omapoolsed parandusettepanekud ja täiendused, mida dokumenti veel sisse viia ning seejärel korraldatakse elektrooniline hääletus reglemendi kinnitamiseks.

**Hääletus:** poolt – 9; vastu – 0; erapooletu – 0

**P.9. Kohapeal algatatud küsimused**

Täiendavaid teemasid ei tõstatatud.

Koosolek lõppes kell 17:00

Andreas Laane

Koosoleku juhataja